Kolinda lupila šakom o stol i rekla: 'Nisam mislila ozbiljno'

Milanović je lako srušio Kolindin blef oko Visoke ulice. Ona, naime, nije tu da se slaže s njim, nego da prkosi, nije tu da surađuje s premijerom, nego da ga ruši.

<p>Prvo je u kampanji lupila šakom o stol i rekla: "Selim se u Visoku ulicu!".</p><p>A onda, kad joj je Vlada, posve nenadano, poručila kako nema problema, može već sutra, može kad hoće, izabrana predsjednica je opet udarila šakom o stol i poručila: "Čekajte malo! Ne može to tako!".</p><p>Vlada je trebala čekati službeni zahtjev, poručila je jučer Kolinda Grabar Kitarović, cilj preseljenja nije preseljenje samo po sebi, treba nam ekonomska analiza, trebaju nam financijska sredstva, treba osnovati povjerenstvo...</p><p>Falila je samo rečenica "Niste me valjda ozbiljno shvatili", ali u ovom kontekstu ona nije bila ni potrebna. Svima je jasno da je Kitarović pala već na prvom obračunu s premijerom Zoranom Milanovićem.</p><p>Koji je dobio prvu rundu lakše nego što je očekivao.</p><h3>Prozreo blef</h3><p>Prozreo je njezin blef o preseljenju u Visoku, te tako prvo i najveće predizborno obećanje - pored onog da će Hrvatska biti najprosperitetnija država u Europi i svijetu - srušio prvim udarcem.</p><p>Zapravo, više fintom, nego udarcem.</p><p>Da ne bude zabune, izabrana predsjednica nije u kampanji govorila samo o preseljenju s Pantovčaka, ona je spominjala upravo Visoku ulicu. I nije o njoj govorila kao o samo jednoj od mogućih lokacija, nego je rezolutno izjavljivala ovo: "Kao predsjednica preselit ću rezidenciju i to u Visoku ulicu gdje sam i počela raditi 1993. godine. Smatram da je to sasvim primjerena lokacija za predsjednicu Hrvatske jer je Vlada ionako i sada plaća, a ne koristi se i zjapi prazna. To će znatno smanjiti troškove ureda".</p><p>Zvučalo je kao da točno zna što govori. Da već ima plan, da ima računicu, da ima odlučnost.</p><p>A sada zvuči kao da se uplašila vlastite hrabrosti.</p><p>Kao da nije očekivala da će pobijediti na izborima. Kao da nije očekivala da će joj Vlada tako spremno izaći u susret. I konačno, kao da nije računala s tim da će joj preseljenje s Pantovčaka u sobicu u Visokoj ulici srezati krila, smanjiti razinu neformalnih ovlasti koje šef države vuče iz svoje lokacije, pozicije i raskošne rezidencije. Dakle, iz dojma.</p><p>Kao da je shvatila kako je tek tada nitko neće shvaćati previše ozbiljno.</p><p>Na njezinu žalost, ovim kolebanjem već je obavila pola posla.</p><h3>Ne smije se slagati s Vladom</h3><p>I što je zapravo najveći problem u cijeloj priču, Kitarović sada ne smije olako pristati na Milanovićevu ponudu. Nije ona tu da se slaže s njim, nego da mu prkosi. Nije tu da surađuje, nego da ga ruši.</p><p>Pa ako on kaže da može u Visoku, onda je Visoka ulica zadnja lokacija na koju bi ona pristala. </p><p>Međutim, problem više nije samo Milanović. Tu je, naravno, i Tomislav Karamarko. </p><p>On bi svakako, iz osobnih pobuda, htio Kolindu pod svaku cijenu iseliti s Pantovčaka, kad već on ne može tamo stolovati, a baš jučer na pamet mu je pala briljantna ideja kako da ubije dvije muhe jednim udarcem. Kitarović bi preselio u Banske dvore, a Milanovića iselio u Kockicu, bivše sjedište Saveza komunista.</p><p>To mu se učinilo urnebesno smiješno.</p><p>Osim ako šala nije bila na njegov račun. </p><h3>Karamarko u kockici</h3><p>Naime, što ako Milanović, inatljiv kakav već jest, namjerno izgubi parlamentarne izbore, pa tako prisili Karamarka da se useli u Kockicu? Hoće li u tom slučaju šef HDZ-a odbiti mandat za sastavljanje Vlade, samo da ne bi morao u komunističko zdanje? Hoće li onda deložirati predsjednicu iz Banskih dvora u Visoku ulicu, bez puno rasprave, računice, stručne rasprave i povjerenstva?</p><p>Ili će već sutra, poput svoje izborne pobjednice, poručiti: "Niste me valjda shvatili ozbiljno?".</p><p>S ovakvim protivnicima čak ni Milanoviću nije teško ponekad ispasti državnik.</p><p>A što se Kolinde tiče, kako je krenulo s njezinim kolebanjima - već se čuju najave da bi ipak mogla odustati od nošenja lente na inauguraciji, navodno zato što se ona ne nosi preko kaputa - nije isključeno da ona već sutra udari šakom o stol i svim Hrvatima poruči kako nije baš sigurna želi li uopće biti predsjednica.</p><p><a href="https://www.facebook.com/klauski.tomislav" rel="" title="">Tomislava Klauškog pratite i na Facebooku</a></p>